om åbning og forvaltning af autonome EU-toldkontingenter for visse fiskevarer for perioden 2021–2023

Valget af politik er proportionalt, eftersom der kun tillades en begrænset mængde af hvert produkt, og der tages hensyn til udnyttelsesgraden, behovet for lige konkurrencevilkår for EU's producenter og producenter fra tredjelande, merværdi og andre handelspræferencer.

Det Forenede Kongeriget forlod EU den 31. januar 2020 med en overgangsperiode indtil udgangen af 2020. Forslaget er baseret på den antagelse, at der ved udløbet af overgangsperioden vil være indgået en frihandelsaftale mellem EU og Det Forenede Kongerige, så handelsstrømmene mellem EU-medlemsstaterne og Det Forenede Kongerige kan fortsætte, uden at der indføres importtold. Hvis der ved udløbet af overgangsperioden for brexit ikke er indgået en handelsaftale, kan Rådet træffe afgørelse om at ændre forordningen om autonome toldkontingenter.

EU's forsyning med visse fiskevarer beror på import. I de seneste årtier er EU's afhængighed af import for at dække efterspørgslen efter sådanne produkter vokset. EU's fiske- og akvakulturproduktion dækker i øjeblikket kun 43 % af EU's forsyningsbehov. De autonome handelsforanstaltninger vedrørende fiske- og akvakulturprodukter er udformet til hovedsagelig at gøre det muligt for fiskeforarbejdningsindustrien i EU at importere tredjelandes råvarer til videre forarbejdning med reducerede toldsatser eller toldfrit. For at sikre lige konkurrencevilkår mellem importerede fiskevarer og EU-fiskevarer på EU's marked bør der også tages hensyn til foranstaltningernes virkning på EU's fiskeproducenters konkurrenceevne.

En ekstern konsulent (EUMOFA) fik til opgave at evaluere merværdien af hvert produkt, som var omfattet af de autonome toldkontingenter. Denne evaluering bygger på en indgående undersøgelse fra 2015 og en ajourføring af denne fra 2018, som bekræftede de autonome toldkontingenters relevans, sammenhæng og effektivitet. Data fra Eurostat og for kvoteudnyttelsen blev anvendt ved beregningen af hvert af de foreslåede kontingenter.

Som sædvanlig foreslog EU's producenter en minimalistisk tilgang (mindre mængder og færre produkter), mens EU's forarbejdningsindustri foreslog en maksimalistisk tilgang (større mængder og flere produkter). De ti medlemsstater, som fremførte deres synspunkter, fulgte for det meste rådene fra deres respektive industrier. Ét land argumenterede tydeligt for at maksimere selvforsyning og internt indkøb på grundlag af potentialet i EU's produktion med anvendelse af de samlede tilladte fangstmængder og kvoteordningen som en reference for at analyse dette potentiale.

Der blev gennemført høringer med EU's producenter og EU's forarbejdningsindustri og nationale kompetente myndigheder fra medlemsstaterne i perioden januar-marts 2020 i form af et spørgeskema. Den 29. februar 2020 fremlagde Kommissionen også processen for Det Rådgivende Råd for Markederne, hvor alle interesseparter (industrien og NGO'er) er repræsenteret. Ingen af interesseparterne var imod at opretholde de autonome toldkontingenter for fiskevarer.

• Nærmere redegørelse for de enkelte bestemmelser i forslaget Ikke relevant.

2020/0144 (NLE)

Forslag til

RÅDETS FORORDNING

om åbning og forvaltning af autonome EU-toldkontingenter for visse fiskevarer for perioden 2021–2023

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 31,

under henvisning til forslag fra Europa-Kommissionen, og

ud fra følgende betragtninger:

(1)Unionens forsyninger med visse fiskevarer er i øjeblikket afhængige af import fra tredjelande. I de seneste årtier er Unionens afhængighed af import for at dække efterspørgslen efter fiskevarer vokset. For at undgå at skade Unionens produktion af fiskevarer og for at sikre, at der er tilstrækkelige forsyninger med fiskevarer til Unionens forarbejdningsindustri, bør importafgifterne suspenderes eller nedsættes for et antal fiskevarer inden for toldkontingenter af passende størrelse. For at sikre lige konkurrencevilkår mellem importerede fiskevarer og EU-fiskevarer på EU's marked bør der også tages hensyn til foranstaltningernes virkning på EU's fiskeproducenters konkurrenceevne.

(2)Ved Rådets forordning (EU) 2018/1977 blev der åbnet autonome EU-toldkontingenter for visse fiskevarer for perioden 2019-2020 og fastsat bestemmelse om forvaltningen heraf. Da anvendelsesperioden for denne forordning udløber den 31. december 2020, bør der vedtages en ny forordning til fastlæggelse af toldkontingenter for perioden 2021-2023.

(3)Alle Unionens importører bør have lige og vedvarende adgang til toldkontingenterne i denne forordning, og de satser, der er fastsat for toldkontingenterne, bør kunne anvendes uafbrudt ved enhver import af de pågældende fiskevarer til samtlige medlemsstater, indtil toldkontingenterne er opbrugt.

(4)Ved Kommissionens gennemførelsesforordning (EU) 2015/2447 fastsættes der en ordning for forvaltning af toldkontingenter i kronologisk rækkefølge efter datoen for antagelsen af angivelserne om overgang til fri omsætning. De toldkontingenter, der åbnes ved nærværende forordning, bør forvaltes af Kommissionen og medlemsstaterne i overensstemmelse med nævnte ordning.

(5)Det er vigtigt at sikre gennemsigtighed, forudsigelighed og retssikkerhed for alle interessenter. Eftersom sigtet med toldkontingenterne er at sikre tilstrækkelige forsyninger med fiskevarer til Unionens forarbejdningsindustri, bør adgangen til toldkontingentet være betinget af, at fiskevarerne undergår en mindste behandling eller forarbejdning.

(6)For at sikre, at toldkontingenterne forvaltes effektivt, bør medlemsstaterne kunne trække de nødvendige mængder på kontingentmængderne, der svarer til deres faktiske import. Da denne forvaltningsmetode kræver et snævert samarbejde mellem medlemsstaterne og Kommissionen, bør Kommissionen kunne følge udnyttelsesgraden af toldkontingenterne og holde medlemsstaterne underrettet herom —

VEDTAGET DENNE FORORDNING:

Artikel 1

Importafgifterne for de fiskevarer, der er opført i bilaget, suspenderes eller nedsættes inden for toldkontingenterne til det niveau, i de perioder og op til de beløb, der er fastsat for de forskellige varer.

Artikel 2